Sophie Crumb

Sophia Violet Crumb (født 27. september 1981) er en amerikansk tegneserietegner. Hun er datter av undergrunnstegnerne Robert Crumb og Aline Kominsky-Crumb.

 Liv og karriere 
Crumb vokste opp i Winters, en liten jordbrukslandsby i Californias Central Valley hvor hennes foreldre bosatte seg for å unnslippe det urbane livet i San Francisco. I 1990 var Robert Crumb desillusjonert over amerikansk kultur og bekymret over dens negative påvirkninger på deres 9 år gamle datter Sophie, og familien flyttet utenlands til Sauve, en enda mindre jordbrukslandsby i det sørlige Frankrike.

I Frankrike fullførte Sophie videregående skole og dro videre for å studere akrobatikk og klovneri ved en fransk sirkusskole. Senere ble hun tatovør og lærer i engelsk. Engelsk snakker hun for øvrig med en svak fransk aksent. DeCarlo, Tessa (15. februar 2004): «Introducing a Cartoonist Named Crumb» . The New York Times.

Gjennom hele barndommen leste Sophie naturlig nok tegneserier, også sine foreldres serier, og hun begynte selv å uttrykke seg i seriemediet. Allerede tidlig i tenårene samarbeidet hun med foreldrene om en tegneserie som handlet om familien Crumb som ble utgitt i samlingen The Complete Dirty Laundry Comics (Last Gasp, 1993). Andre serier som hun tegnet som barn ble trykket i foreldres avantgardistiske seriemagasin Weirdo. 

I filmen Ghost World, regissert av Terry Zwigoff som i 1994 gjorde dokumentarfilmen Crumb, er det Sophie Crumb som har gjort tegningene til filmens hovedfigur Enid. Filmen er basert på en tegneserie av Daniel Clowes. Hensikten er at tegningene til den unge hovedfiguren i filmen faktisk også er et sant uttrykk for en ung pikes tegninger.Seiler, Andy (21. august 2001): «Sophie Crumb, sketching her own artistic 'World'», USA Today

Som ung voksen har hun tegnet to utgaver av et hefte kalt Belly Button Comix, utgitt samtidig i Europa og USA av henholdsvis det nederlandske forlaget Oog & Blik, og amerikanske Fantagraphics Books. Seriene består av livlige, selvbiografiske serier om ung kjærlighet, mobiltelefoner og seksuell frustrasjon, hver fortelling tegnet i ulike stiler, og trykket i to fargetoner. Hennes uttrykk er ekspressivt og figurativt med skravert modellering, ikke helt ulik farens stil. I et intervju bransjetidskriftet The Comics Journal #274 diskuterte hun emner som hjemløshet og kvalene å unnslippe skyggen fra sin berømte far.Fantagraphics Books: Sophie Crumb Hennes nyeste verk, per august 2010, er Evolution of a Crazy Artist, utgitt av W.W. Norton i 2010, og er en form for utklippsbok framfor seriehefte.Evolution of a Crazy Artist, med gjengivelser av de 8 første sidene.

 Referanser 

 Eksterne lenker 




  «Sophie Crumb Art Gallery», Crumb Family Gallery.

Kategori:Tegneserieskapere fra USA